作者:劉子實
標題:沁園春
內容:臘後寒收，柳眼青歸，梅花笑生。正陽和有腳，日邊送暖，洪鈞換軸，天上回星。試巧春盤，介眉春酒，生意從頭樂意新。須知道，是東風近也，玉燕逢辰。舉頭閶闔開明。便穩駕輕車熟路行。向玉堂青瑣，從容灑翰，長淮赤壁，談笑麾兵。周洛猶塵，商巖未雨，天下蒼生望太平。休盤澗，任清溪九曲，不放舟橫。